ঘণ্টাদুয়েকের বৃষ্টিতে রবিরাব দুপুরে থমকে গেল শহরের জনজীবন। আগামী ২৪ ঘণ্টায় যে বৃষ্টির ছবিটা পাল্টাবে না, তার পূর্বাভাস এদিনই দিয়েছে আলিপুর আবহাওয়া দফতর। জানানো হয়েছে, ঘূর্ণাবর্তের কারণে আজ, সোমবারও কলকাতায় মাঝারি থেকে ভারী বৃষ্টি হবে।
আবহাওয়া বিজ্ঞানীরা জানিয়েছেন, উত্তর বঙ্গোপসাগর থেকে ওড়িশা উপকূল পর্যন্ত ঘূর্ণাবর্ত তৈরি হওয়ায় কলকাতা-সহ দক্ষিণবঙ্গে এই বৃষ্টি। ওই ঘূর্ণাবর্তের জেরে দুপুর থেকে বৃষ্টি শুরু হয়েছে দক্ষিণবঙ্গের বিভিন্ন জেলায়। দক্ষিণবঙ্গে কমবেশি সব জেলাতেই এদিন বৃষ্টি হয়েছে। আগামী ২৪ ঘণ্টায় কলকাতাতেও ভারী বৃষ্টি হবে বলে জানিয়েছে আবহাওয়া অফিস। শুধু কলকাতা নয়, আজ, সোমবার মাঝারি থেকে ভারী বৃষ্টির সম্ভাবনা রয়েছে হাওড়া, হুগলি, উত্তর ও দক্ষিণ ২৪পরগনা এবং বর্ধমানে। ওই ঘূর্ণাবর্তের ফলে তৈরি হওয়া নিম্নচাপটি উপকূলে অবস্থান করায় সোমবার উপকূল সংলগ্ন জেলাগুলোতেও ভারী বৃষ্টি হতে পারে বলে পূর্বাভাস। 
সমুদ্র উত্তাল হওয়ায় কলকাতা থেকে সমুদ্র তীরবর্তী এলাকায় বেড়াতে যাওয়া পর্যটকদেরও সাবধান করেছে আবহাওয়া বিভাগ ও উপকূলরক্ষী বাহিনী। মৎস্যজীবীদেরও সমুদ্রে যেতে বারণ করা হয়েছে। উপকূলরক্ষী বাহিনী জানিয়েছে, খারাপ আবহাওয়ার জন্য ইতিমধ্যেই সতর্ক করা হয়েছে সমুদ্রে থাকা ট্রলারগুলিকেও। উপকূল ঘেঁষা পর্যটনকেন্দ্রগুলিতেও জারি করা হয়েছে রেড অ্যালার্ট। সমুদ্রে স্পিড বোট বা ওয়াটার সাফারিও আপাতত করা যাবে না।
এছাড়াও বাংলাদেশ এবং সংলগ্ন উত্তরবঙ্গেও একটি ঘূর্ণাবর্ত তৈরি হয়েছে। উত্তরবঙ্গেও আগামী ২৪ ঘণ্টা বৃষ্টির পূর্বাভাস আছে।